এরপরই শুরু হয়েছিল ভয়ংকর নিষ্ঠুরতার পালা। ছিনতাইকারীরা প্রথমে আগেই সঙ্গে নিয়ে আসা দড়ি ও লোহার শিকল দিয়ে সাংবাদিকের হাত-পা বেঁধেছে। তার মুখে কাপড় গুঁজে দিয়েছে, যাতে তিনি কথা বলতে বা চিৎকার দিতে না পারেন। অস্ত্রের মুখে হুমকি দিয়ে তার এটিএম কার্ডের পিন নাম্বার লিখিয়ে নিয়েছে। তাকে বাসে শুইয়ে রেখেই ছিনতাইকারীরা একাধিক এটিএম বুথ থেকে বেশ কয়েক হাজার টাকা উত্তোলন করেছে। সবশেষে হাত-পা ও মুখ বাঁধা অবস্থাতেই সাংবাদিককে ফেলে গেছে একটি ডাস্টবিনের ভেতরে। সারারাত ওই সাংবাদিক ডাস্টবিনের ভেতরেই থেকেছেন। পরদিন ভোরের দিকে তার গোঙানির শব্দ শুনে পথচারীরা তাকে উদ্ধার করেছেন।